# פתרון השאלות שנשאלו במבחן להשגת תואר 'רב עם הארץ'

###### (מאמר סטירי- נאלץ לציין כדי למנוע אי הבנות)

השאלות שעליהן צריך ה'רב' לענות כדי לזכות בתואר 'נכסף' זה:

שאלה א: האם נכון להמשיך לנהוג כאמותינו שבכל קהילות ישראל לנקות עבור פסח בחורים ובסדקים, ולחטט אחרי פירורים הקטנים ביותר של חמץ, ואף לנקות באופן יסודי מאד את כל הבית לקראת החג?

תשובת ה'רב': בודאי שלא. זהו נוהג של עמי הארצות, שהרי כל מי שלמד מסכת פסחים יודע שחז"ל קבעו שפירור הקטן מכזית אינו נחשב.

התייסחות ל'פסיקת' ה'רב': דבריו 'נכונים' מאד! ההוכחה שהם היו עמי הארצות ברורה לאור העובדה שהולידו עם הארץ כזה שאינו יודע שאבותינו למדו מסכת פסחים הרבה לפניו, ואימותינו נהגו עפ"י הקבלה ולמדו ממנה שמי שלא ימצא בביתו פירור חמץ אפילו קטן כלשהו, מובטח לו שלא יחטא כל השנה ההיא. ודוקא מתוך אהבת ה' ויראת שמיים שהמציאות הישראלית של 'וישמן ישורון ויבעט' הצילחה לקלקל, הן לקחו על עצמן להחמיר חומרה מקודשת זו ומפרכת ביותר, והכל בשמחה ובאהבה עמוקות. וכיון שלמדו קצת תורה – לא כבור הנ"ל – הן יודעות שמנהג שנוהגים בו כבר מאות בשנים, אין מבטלים אותו כך, ללא התרה, ובמיוחד מנהג צבורי שעפ"י מסכת פסחים דוקא, אין כל אפשרות לבטלו, כיוצא מ'בני ביישן', ולכן הן ממשיכות לקיימו.

אבל יש עוד יותר: אם אינן נביאות הן, בנות נביאות הן. הלא מי שאינו עם הארץ יודע שמה שנאמר בתלמוד לגבי כזית נאמר באשר בעבר רבים מרבותינו היו פוסקים שחמץ בטל בשישים כמו כל איסור אחר, אבל אנחנו, כל עם ישראל, כבר למעלה מ-1500 שנה מחמירים בפסח ב'כל שהוא', עד כדי כך שיש כמה חולי נפש האוסרים את המים הבאין מים כנרת מחשש כלשהו של חמץ מצד רחוקים מתו"מ!

שאלה ב: מה עדיף עבור אשה שעובדת, ושאין לה זמן מספיק לנקות יסודית את ביתה מהחמץ?

תשובת ה'רב': הטוב יותר הוא למכור את הבית במכירת החמץ וללכת לבית מלון או לבית הארחה.

התייסחות ל'פסיקת' ה'רב': דבריו 'נכונים' מאד! בזכותו 'זוכה' המשפחה לעבור על איסור תורה של 'לא תחנם', וגם זוכה לקיים את הסדר בבית מלון תחת השגחה מעולה של המלצרים מוסתפא, אחמד ושאר ידידי הנייה (מעזה)! ויש בתוכם שאפילו יודעים לעיתים להנעים ערב מקודש זה בזיקוקין דינור, כפי שקרה בנתניה לפני שנים רבות בליל הסדר בבית מלון, וגבו חייהם של שלושים יהודים הי"ד!

שם גם נוכל לאכול עוד יותר כשר מבבית, קודם כל משום שהרבנות המקומית מכשירה את כלי המטבח של המלון בצורה יותר טובה מבבית, ועובדי המטבח הם 'חסידי אומות העולם' מהשטחים המבשלים ללא כל חשש איסור חמץ וקטניות ומצה שרויה כיון ששלושתם מותרים להם. ועוד: אם ביציאתנו ממצרים התבקשנו לשאול כלי כסף וכלי זהב ושמלות ממצריים, מה רע שנבקש מגויים גם כיום שיעשו משהו למעננו לרגל חגיגת יצ"מ זכר לאותה שאלה?!

בדרך זו יש עוד מעלה נשגבה, והיא שהחג המיוחד למשפחה, לבניית האמונה והקשר עם הקב"ה ועם כל בני המשפחה, יתקיים במקום שאין שם כל קשר משפחתי, כל אינטימיות, כל קשר אמוני עמוק ומיוחד, ואם 'זוכים' לקיימו עוד בבית מלון בחו"ל, 'יזכו' עוד למעלה של יציאה מארץ הקודש ביום הקדוש, קרי מארץ ישראל לחירות עולם טומאת העמים שזכינו להתגורר בו במשך כאלפיים וחמש מאות שנה בקשט ובשלווה תחת חסותם האצילה של פוגרומיסטים, של פורעים ערבים, של אינקוויזיטורים ושאר נשמות אצילות ומכובדות ורחמניות הנערצות כל כך!

שאלה ב: האם אין חשש באופן כזה כל הרוחניות וכל האווירה של קודש החג תיעלם?

תשובת ה'רב': אין כל חשש כזה. אדרבא, מתוך שהאמא שרויה במנוחה שלמה, פחות עייפה, אין כל לחץ, אין כל רוגז המאפיין את בדיקת החמץ של אמותינו שהיו רודפות ממש אחרנו בגלל שלא תמיד נזהרנו לא להכניס חשש חמץ במקומות שהיא כבר ניקתה. ואין קודש גדול מן השלווה והמנוחה הזו, בפרט שבסילוק הכעס טמון כל הקודש האנושי!

התייסחות ל'פסיקת' ה'רב': דבריו 'נכונים' מאד! 'ידוע ומפורסם' שאין מכל קשר בין קדושה ובין הקב"ה וקיום רצונו! כידוע הציווי האלהי ביצ"מ דרש מאתנו מנוחה ושלווה 'מתניכם חגורים, נעלכם ברגליכם' העומדים כל רגע לצאת בחפזון ללא כל צידה מארץ מצרים, ולא בגלל שהיינו שם עבדים לפרעה, אלא רק בגלל שארץ זו הייתה נעדרת שלווה ומנוחה, והקב"ה נאלץ להביא עליה עשר מכות לא על מנת שנדע שהוא האלהים, ולא על מנת לגלות לעולם כולו שבנו בכורו ישראל, ולא על מנת לקעקע יסודית כל מושגי ע"ז, ולא על מנת ללמד לנו ולעולם כולו שהחרות האמיתית היא קיום רצונו של הקב"ה, וגם לא על מנת לזכות להתגלות האלהית היחידה בהסיטוריה האנושית שתהפוך אותנו לממלכת כהנים וגוי קדוש, אלא הכל התרחש אך ורק על מנת שנוכל לנוח מעט מחומר ולבנים ומכל עבודה בשדה אשר עבדנו שם וגם כיום בפרך!

הערה:

דברים אלו נכתבו כבר לפני שבת הגדול,הרבה לפני שרב מכובד ישיב לאשה לא כל כך בריאה מה עליה לעשות כדי לא ליהלחץ מנקיון יסודי. אם הייתי נשאל על ידי אשה כזו, הייתי משיב בדיוק כמו רב זה או לפחות קרוב מאד, ומסיבה פשוטה: זה עשרות בשנים שאני משיב כבר כך לכל מיני מקרים דומים. אז אל ינסה קורא לטעון שמאמרי זה בא נגד רב מכובד זה. והשומע ישכון בטח ושאנן מפחת רעה.